A Tanács 3421/83/EGK rendelete

(1983. november 14.)

a Közösség és Kína közötti kereskedelmi megállapodás végrehajtása egyes részletes szabályainak megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. cikkére,

tekintettel a Bizottság javaslatára,

mivel az Európai Gazdasági Közösség és a Kínai Népköztársaság között 1978. április 3-án kereskedelmi megállapodást (a továbbiakban: a megállapodás) írtak alá,

mivel szükség van a megállapodás 5. cikkében előírt védzáradék végrehajtására vonatkozó egyes részletes végrehajtási szabályok megállapítására, eltérve a Kínai Népköztársaságból történő behozatal közös szabályairól szóló, 1982. június 30-i 1766/82/EGK tanácsi rendelettől [1], valamint az állami kereskedelmű országokból származó, közösségi szinten nem liberalizált termékek behozatali szabályairól szóló, 1983. november 14-i 3420/83/EGK tanácsi rendelettől [2],

ELFOGADTA EZT A RENDELETET:

1. cikk

E rendelet eltérő rendelkezése hiányában a Kínából származó és a Közösségbe irányuló behozatalra a következő rendeleteket kell alkalmazni:

- az 1766/82/EGK rendelet hatálya alá tartozó termékek, nevezetesen a közösségi szinten liberalizált termékek esetében, és

- a 3420/83/EGK rendeletnek egyéb termékek esetében.

2. cikk

(1) Amennyiben van alapja annak, hogy a megállapodás 5. cikkében előírt védintézkedéseket a Közösség alkalmazza az 1766/82/EGK rendeletnek alávetett termékek tekintetében, ezen intézkedéseket – a (2) bekezdésre is figyelemmel – az említett rendeletben – és különösen annak 12. cikkében – megállapított eljárásoknak megfelelően kell elfogadni, amint befejeződtek Kínával folytatott – a megállapodás 5. cikkében előírt – konzultációk.

(2) Amennyiben teljesülnek a megállapodás 5. cikkének (2) bekezdésében megállapított feltételek, a védintézkedéseket adott esetben a Bizottság – az 1766/82/EGK rendelet 11. cikkében megállapított eljárásnak megfelelően –, vagy egy tagállam – a rendelet 13. cikkében megállapított eljárásnak megfelelően – fogadja el.

(3) A megállapodás hatálya alá tartozó és a 1766/82/EGK rendelettel szabályozott termékek esetében a fenti rendelet 4. cikkében említett konzultációkat a rendelet 5. cikkében előírt bizottság, valamint a 3420/83/EGK rendelet 12. cikke alapján felállított bizottság együttes ülésén kell lefolytatni.

3. cikk

(1) Amennyiben van alapja annak, hogy a megállapodás 5. cikkében előírt védintézkedéseket a Közösség alkalmazza a 3420/83/EGK rendeletnek alávetett termékek tekintetében, ezen intézkedéseket a Tanács vagy a Bizottság – a (2) bekezdésre is figyelemmel – az említett rendeletben – és különösen annak 7., 8. és 9. cikkében – megállapított eljárásoknak megfelelően fogadja el, amint befejeződtek Kínával folytatott – a megállapodás 5. cikkében előírt – konzultációk.

(2) Amennyiben teljesülnek a megállapodás 5. cikkének (2) bekezdésében megállapított feltételek, a védintézkedéseket – a 3420/83/EGK rendelet 10. cikkében megállapított eljárásoknak megfelelően – bármely tagállam bevezetheti.

(3) A 3420/83/EGK rendelet 9. cikkének (4) bekezdésében előírt időszakot a Kínával folytatott konzultációk befejezésétől, de mindenképpen a konzultáció iránti megkeresés Kínához történő benyújtásának keltét követő 30. naptól számítják.

4. cikk

A Bizottság a megállapodásban megállapított esetekben konzultál Kínával.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1983. november 14-én.

a Tanács részéről

az elnök

C. Simitis

[1] HL L 195., 1982.7.5., 21. o.

[2] HL L 346., 1983.12.8., 6. o.

--------------------------------------------------